b"\n_START_ARTICLE_\nBonaventura Frigola i Frigola\n_START_SECTION_\nBiografia\n_START_PARAGRAPH_\nFr\xc3\xadgola nasqu\xc3\xa9 a Castell\xc3\xb3 d'Emp\xc3\xbaries en el si d'una fam\xc3\xadlia de gran tradici\xc3\xb3 musical,m fill de Ramon Fr\xc3\xadgola i Teresa Fr\xc3\xadgola. El seu germ\xc3\xa0 Bartomeu -professor de m\xc3\xbasica i regidor de l'ajuntament de Roses-, i els seus cosins Bonaventura i Narc\xc3\xads Fr\xc3\xadgola i Fajula foren tamb\xc3\xa9 m\xc3\xbasics reconeguts.\xc2\xa0Les primeres lli\xc3\xa7ons de m\xc3\xbasica les va rebre a Castell\xc3\xb3 de la m\xc3\xa0 del moss\xc3\xa8n Jaume-Joan Lleys i Agramont, alhora que aprenia viol\xc3\xad amb el seu pare. El 1847 es va traslladar a Barcelona i continu\xc3\xa0 all\xc3\xa0 els seus estudis musicals.\n_START_SECTION_\nBarcelona i Par\xc3\xads\n_START_PARAGRAPH_\nA Barcelona exerc\xc3\xad de segon viol\xc3\xad a l'orquestra del Teatre del Liceu mentre estudiava composici\xc3\xb3, tot i que no trig\xc3\xa0 gaire a esdevenir concertino. Tres anys m\xc3\xa9s tard hom li ofer\xc3\xad la direcci\xc3\xb3 musical d'una companyia de ballet de Par\xc3\xads, on tamb\xc3\xa9 actu\xc3\xa0 de violinista i director de diversos teatres. El 1851 aprofit\xc3\xa0 l'estada a la capital francesa per ampliar la seva formaci\xc3\xb3 estudiant al Conservatori Nacional de Par\xc3\xads, que a partir del 1841 obr\xc3\xad les seves portes a estudiants estrangers autoritzats pel ministeri de Belles Arts; a banda de Fr\xc3\xadgola, en pocs anys hi passaren altres grans m\xc3\xbasics catalans com Isaac Alb\xc3\xa9niz, Gabriel Balart, Joan Bautista Pujol, Blai Maria Colomer entre altres).\n_START_SECTION_\nRetorn i exercici de mestre de capella a Barcelona\n_START_PARAGRAPH_\nTornant de Fran\xc3\xa7a fou mestre de capella del monestir de Sant Esteve de Banyoles, i el 1854 de l'esgl\xc3\xa9sia del seu Castell\xc3\xb3 natal. Restriccions pressupost\xc3\xa0ries vinculades a la Desamortitzaci\xc3\xb3 espanyola, feren, que per guanyar-se la vida, viatg\xc3\xa9s de nou a Fran\xc3\xa7a el 1858. Primer es trasllada a Le Havre, on escriv\xc3\xad Cantata avec choeurs et soli (1868), i en el bienni 1880-1881 va reprendre els seus estudis al Conservatori de Par\xc3\xads. _NEWLINE_L'any 1881 torn\xc3\xa0 a Barcelona on cre\xc3\xa0, juntament amb el pianista i editor Joan B. Pujol, un cicle de concerts amb una orquestra de 120 m\xc3\xbasics, que aquell mateix any faria dinou concerts al nounat Teatre L\xc3\xadric del banquer Evarist Arn\xc3\xbas i de Ferrer, concerts que a vegades dirig\xc3\xad el mateix Fr\xc3\xadgola. El 2 de setembre del mateix 1881, va ser elegit de manera un\xc3\xa0nime per ocupar la pla\xc3\xa7a vacant de mestre de capella de la bas\xc3\xadlica de la Merc\xc3\xa8 de Barcelona, c\xc3\xa0rrec on obtingu\xc3\xa9 for\xc3\xa7a anomenada i que mantingu\xc3\xa9 fins a la seva mort._NEWLINE_Entre els seus deixebles trobem el compositor C\xc3\xa0ndid Candi,a Castell\xc3\xb3 d'Emp\xc3\xbaries; a Barcelona form\xc3\xa0 el m\xc3\xbasic i fundador d'una nissaga musical Joaquim Cassad\xc3\xb3 i Valls, que el succeiria a la bas\xc3\xadlica en morir; i el gran tenor giron\xc3\xad Amador Famadas.\n_START_SECTION_\nObra\n_START_PARAGRAPH_\nLa seva producci\xc3\xb3 musical, de prefer\xc3\xa8ncia destinada al servei de la Capella, responia a una est\xc3\xa8tica i a una correcci\xc3\xb3 de formes ben definides i cl\xc3\xa0ssiques\xc2\xbb. El corpus de composicions de Fr\xc3\xadgola est\xc3\xa0 format sobretot per m\xc3\xbasica eclesi\xc3\xa0stica, per\xc3\xb2 tamb\xc3\xa9 escriv\xc3\xad simfonies, suites per a orquestra\xc2\xa0i nombroses sardanes._NEWLINE_Algunes de les seves obres es conserven als fons musicals de la catedral-bas\xc3\xadlica del Sant Esperit de Terrassa, de l'esgl\xc3\xa9sia parroquial de Sant Esteve d'Olot i de la bas\xc3\xadlica de Santa Maria de Castell\xc3\xb3 d'Emp\xc3\xbaries."